Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 369/02)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM STANDARDÆNDRING AF ENHEDSDOKUMENTET

»Cava«

PDO-ES-A0735-AM10

Meddelelsesdato: 25. juni 2021

BESKRIVELSE AF OG BEGRUNDELSE FOR DEN GODKENDTE ÆNDRING

1. Indførelse af betingelser for vindyrkningsarealer, hvor der fremstilles »Guarda Superior«

BESKRIVELSE

Der fastlægges følgende krav: Vindyrkningsarealer, der anvendes til fremstilling af »Guarda Superior« Cava (»Reserva«, »Gran Reserva« og »Paraje Calificado«), skal være certificeret som økologiske med en overgangsperiode på fem år til faktisk gennemførelse af den økologiske status, og vindyrkningsarealet skal være mindst ti år gammelt.

Afsnit 3.a i specifikationen er blevet ændret. Denne ændring har ført til en ændring af punkt 5, litra a), i enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

Det specifikke klima i Cavaregionen, der er karakteriseret ved faktorer såsom regnmængde, moderate temperaturer og solskin, giver mulighed for at dyrke vinstokke i henhold til reglerne for økologisk landbrug, hvilket fremmer biodiversiteten i det omkringliggende område. Derudover efterspørger forbrugere i stadig højere grad økologiske produkter, der er fremstillet bæredygtigt med respekt for det omkringliggende område, landskabet og miljøet.

Det forhold, at det øvre markedssegment af produktionen udelukkende stammer fra vindyrkningsarealer, der er klassificeret som økologiske, giver i lyset af ovenstående Cava en fordel i forhold til konkurrenterne inden for mousserende vine i hele verden, som vil have vanskeligt ved at opnå status som økologiske vine hovedsageligt på grund af de naturlige klimaforhold i de geografiske områder, hvor de er beliggende.

Der er fastlagt en lempelig overgangsperiode på fem år, for at alle erhvervsdrivende har mulighed for at foretage de justeringer, de anser for nødvendige. Dette letter tilpasningen hvad angår proportionalitet, lavere omkostninger og lighed.

Et ti år gammelt vindyrkningsareal har et rodsystem, der er tilstrækkeligt udviklet til, at vinstokkene kan modstå de udsving i regnmængderne, der er almindelige for det lokale klima. Efter ti år anses en vinstok for at kunne levere en regelmæssig produktion, og både vindyrkeren og vingården har overvåget kvaliteten af druerne og deres potentiale over en række år, hvorved de er i stand til at afgøre, om druerne er egnede til fremstilling af Cava-vine med lang lagringstid.

2. Længere minimumslagringstid for Cava »Reserva«

BESKRIVELSE

Den korteste lagringstid for Cava »Reserva«-vine er øget fra 15 til 18 måneder.

Afsnit 3.b.3 i specifikationen er blevet ændret. Der er ikke foretaget ændringer af enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

Formålet er at give Cava »Reserva«-vine en længere lagringstid og højere kvalitet for dermed endvidere at adskille dem yderligere fra produktsegmentet »Guarda«.

3. Fastlæggelse af mindre geografiske enheder (områder og underområder) samt afgrænsning af »paraje calificado«-områder

BESKRIVELSE

Det geografiske område for oprindelsesbetegnelsen Cava er blevet delt op i følgende mindre geografiske områder: OMRÅDER, UNDEROMRÅDER OG »PARAJE CALIFICADO« (»KVALIFICEREDE INDIVIDUELLE CAVA-VINGÅRDE«)-OMRÅDER »Paraje calificado«-områderne fremgik allerede af specifikationen, men de omfatter nu en liste over dem, der allerede er blevet anerkendt, og den præcise afgrænsning af dem.

Afsnit 4 i specifikationen er blevet ændret. Denne ændring har ført til en ændring af punkt 6 i enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

En af de faktorer, der bidrager til større anerkendelse af en vins værdi og til, at den er nemmere at identificere, er vinens oprindelse. Det blev derfor anset for nødvendigt at dele oprindelsesbetegnelsen Cava op i områder for at gøre det nemmere for forbrugere og markedet at identificere oprindelsen af den Cava-vin, de drikker, hvilket tilføjer produktet merværdi.

Områdeinddeling er således tænkt som et værdi- og kvalitetsmærke til vingårde, der ønsker at deltage. Henvisning til mærket på etiketten er derfor frivillig.

Der er tre områdeniveauer: På første niveau er områderne opdelt efter overordnede klimatiske og geografiske karakteristika på baggrund af konfigurationen af oprindelsesbetegnelsen. Dette giver tre forskellige områder. Det andet niveau består af underområder, der skal defineres i henhold til de specifikke klimatiske, orologiske, historiske eller menneskelige karakteristika, der kendetegner dem. Endelig er det tredje niveau »Paraje Calificado«, som er afgrænset af identifikationen af de jordstykker, det består af. Jorden, klimaet og dyrkningen skal være forskellig fra det omkringliggende område.

4. Begrænsning af det maksimale udbytte for »Guarda Superior« Cava

BESKRIVELSE

Det maksimale udbytte for et vindyrkningsområde til fremstilling af »Cava Superior« Cava (»Reserva«, »Gran Reserva« og »Paraje Calificado«) er blevet fastlagt til 10 000 kg/ha.

Afsnit 5 i specifikationen er blevet ændret. Denne ændring har ført til en ændring af punkt 5, litra b) [sic], i enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

Dette er tydeligvis en kvalitetsorienteret foranstaltning, som har til formål at sikre, at vindyrkningsområdet plejes og forvaltes på en sådan måde, at der opnås druer af højeste kvalitet med højere sukkerkoncentrationer. Lavere udbytte betyder, at de vine, der fremstilles af disse druer, er mere afbalancerede, har en højere forventet surhedsgrad og sandsynligvis et højere alkoholindhold med et højere sukkerindhold. Disse faktorer er optimale til vine med lang lagringstid. Pløjnings- og dyrkningsmetoder skal tilpasses lavere produktionsniveauer, for at de vine, der fremstilles, er mere afbalancerede og for at reducere vinstress.

5. Oprettelse af register over vindyrkningsarealer »Guarda Superior«

BESKRIVELSE

Der er oprettet et register over vindyrkningsarealer med druer, der er egnede til fremstilling af »Guarda Superior« Cava (»Reserva«, »Gran Reserva« og »Paraje Calificado«). Der er også fastlagt betingelser for registrering og konsekvenser for ikke at overholde betingelserne.

Afsnit 3.a og 8.b.i i specifikationen er blevet ændret. Der er ikke foretaget ændringer af enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

At kunne identificere de vindyrkningsarealer, der opfylder de fastlagte krav for fremstilling af »Guarda Superior« Cava, og at lette kontrollen af produktcertificeringen. Derudover er målet at øge specialiseringen fra vindyrkningsfasen, dvs. ved kilden, samt at fremme forpligtelsen til at dyrke »Guarda Superior«-vinstokke og sikre disses kvalitetsmæssige karakteristika. Dette betyder også, at beskæring, gødning, pløjning, høstning og andre dyrkningsmetoder skal være koncentreret om at opnå kvalitetsdruer — navnlig til fremstilling af mousserende vine af typen Cava. Fokus skal være på forhold, der tilgodeser efterspørgslen fra vingårde efter basisvine med lang lagringstid — samt den surhedsgrad, det alkoholindhold og andre karakteristika, der kræves i henhold til reglerne for BOB Cava.

Et yderligere mål er at etablere en tættere forbindelse mellem vindyrkningsarealet, vindyrkeren, ønologen, vingården og det produkt, der fremstilles.

6. Indførelse af krav om særskilt forarbejdning af »Guarda Superior«-druer og -vin

BESKRIVELSE

Der er indført følgende krav for fremstilling af »Guarda Superior« Cava (»Reserva«, »Gran Reserva« og »Paraje Calificado«): Som led i sporingsproceduren for det beskyttede produkt skal druerne fra »Guarda Superior«-vindyrkningsarealer, når de ankommer til vingården, losses adskilt fra de øvrige druer, for at de kan mærkes som »Guarda Superior« og som »Reserva«, »Gran Reserva« eller »Paraje Calificado«.

For at kunne blive mærket som »Guarda Superior« og som »Reserva«, »Gran Reserva« eller »Paraje Calificado« skal den basisvin, der benyttes til »Guarda Superior« Cava, ligeledes være fremstillet, klassificeret og udbudt til salg på vingården adskilt fra resten af den basisvin, der generelt er beregnet for Cava-vine.

Afsnit 8.b.iii i specifikationen er blevet ændret. Der er ikke foretaget ændringer af enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

De krav, der er fastlagt for vindyrkningsarealer, dvs. specifik registrering, økologisk certificering, minimumsalder på ti år og mindre udbytte, er faktorer, der skal gøre en forskel og udmærke »Guarda Superior« Cava med hensyn til kvalitet.

Det anses derfor for nødvendigt, at druer, der dyrkes på disse jordstykker, høstes adskilt fra druer, der dyrkes på jordstykker, der ikke opfylder disse krav. Når druer fra afmærkede »Guarda Superior«-jordstykker læsses på vogne, må de således ikke blandes med druer fra jordstykker, der ikke er klassificeret som »Guarda Superior«. På vingården skal druerne derfor losses separat til forskellige modtagerbeholdere for at sikre sporingsprocessen og særskilt forarbejdning af druerne.

Fordi druerne på vingården skal losses særskilt og til forskellige modtagerbeholdere, skal hele fremstillingsprocessen for basisvinen, klassificeringen og markedsføringen af den foregå separat, hvilket sikrer sporingsprocessen fra vindyrkningsarealet og helt frem til den færdige Cava-basisvin. Det er ikke tilladt at blande vine fra »Guarda Superior«-segmentet med vine fra »Guarda«-segmentet. En eventuel blanding vil blive betragtet som vin tilhørende »Guarda«-segmentet.

7. Indførelse af et særligt tiragelåg for »Guarda Superior« Cava

BESKRIVELSE

Det er blevet fastlagt, at de låg, der anvendes på flasker, der skal indeholde betegnelsen »Guarda Superior« samt »Reserva«, »Gran Reserva« og »Paraje Calificado«, skal være mærket i henhold hertil.

Afsnit 8.b.iii i specifikationen er blevet ændret. Der er ikke foretaget ændringer af enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

Af hensyn til sporbarheden og for at sikre tilsyn med lagringen er det yderst vigtigt at kunne skelne partier af Cava-flasker i »Guarda Superior«-segmentet i lagringsprocessen fra flasker med Cava i »Guarda«-segmentet. Derfor skal lågkapslen på flasker med Cava fremstillet af basisvin fra »Guarda Superior«-segmentet være påført et særligt mærke.

Dette mærke giver tjenesten, der sikrer overholdelse, mulighed for at føre tilsyn med partierne under fremstillingsprocessen og kontrollere lagre af flasker samt lagring af dem ved fysisk optælling og vurdering af de forskellige erklæringer, den erhvervsdrivende skal udstede.

8. Begrænsning vedrørende tiragedatoen for »Guarda Superior« Cava

BESKRIVELSE

For vine, der er godkendt til at bære betegnelsen »Guarda Superior« (»Reserva«, »Gran Reserva« og »Paraje Calificado«), skal tirage finde sted efter den 1. januar året efter den pågældende høst.

Afsnit 8.b.iv i specifikationen er blevet ændret. Der er ikke foretaget ændringer af enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

Formålet er, at der med fremstillingsprocessen produceres basisvine af høj kvalitet (»Guarda Superior«) og med mere karakter og at undgå indgreb fra vingården eller ønologiske metoder, der kan påvirke kvaliteten i negativ retning.

9. Ny placering af punkt om krav til vintageårgang for »Paraje Calificado« cava og ændring af begrænsninger for flytning af vin i horisontal (»en rima«) eller omvendt (»en punta«) stilling

BESKRIVELSE

Kravet om, at vintageåret skal anføres for »Paraje Calificado« Cava, er blevet flyttet fra afsnit 8.b.iv i specifikationen til afsnit 8.b.vii, som er den hensigtsmæssige placering, eftersom kravet vedrører mærkning.

Ligeledes er kravet om, at »Paraje Calificado« og »Gran Reserva« Cava ikke må udbydes til salg i horisontal (»en rima«) eller omvendt (»en punta«) stilling, blevet flyttet til afsnit 8.b.x, som er den hensigtsmæssige placering, eftersom kravet vedrører flytning af produkter.

Afsnit 8.b.iv, 8.b.vii og 8.b.x i specifikationen er blevet ændret. Der er ikke foretaget ændringer af enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

Ændringerne er en redaktionel forbedring: Dispositionen af teksten i specifikationen er blevet ændret for at skabe større klarhed og ensartethed.

10. Indførelse af betingelser for brug af mindre geografiske enheder (område, underområde og »Paraje Calificado«) på mærkaterne

BESKRIVELSE

Der er blevet tilføjet en beskrivelse af, hvordan og på hvilke betingelser mindre geografiske enheder kan benyttes ved præsentationen af Cava-vine.

Den er tilføjet punkt 8.b.vi i specifikationen. Der er ikke foretaget ændringer af enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

Eftersom områder og underområder er blevet føjet til denne ændring af specifikationen som mindre geografiske enheder, er det nødvendigt at regulere, hvordan disse navne må benyttes ved præsentation af Cava-vine.

11. Indførelse af krav om at angive vintageåret for »Reserva« Cava

BESKRIVELSE

Kravet om at anføre høståret på etiketten for »Cava«-vine, som allerede gælder for »Gran Reserva« Cava og »Cava de Paraje«, er udvidet til Cava-vine med betegnelsen »Reserva«.

Afsnit 8.b.vii i specifikationen er blevet ændret. Denne ændring har ført til en ændring af punkt 9 i enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

Angivelsen af vintageåret betragtes som et krav ikke alene for »Gran Reserva« og »Paraje Calificado« Cava-vine, men også for »Reserva«. Derfor skal vintageåret anføres på etiketten for hele »Guarda Superior«-segmentet. Formålet med foranstaltningen er at præsentere produkter i »Guarda Superior«-segmentet ved at fremhæve de enkelte vintageårgange, som det er fælles praksis for de gode vine med andre betegnelser samt for Cava DO.

12. Oprettelse af produktsegmenterne »Guarda« og »Guarda Superior«

BESKRIVELSE

Segmentering omfatter skelnen mellem to større produktsegmenter inden for kvalitetsbetegnelsen »Cava«.

Produktsegmentet mærket »Guarda« fastholder de nuværende fremstillingskarakteristika for Cava, og der er blevet oprettet et nyt segment »Guarda Superior« for at inkludere Cava-vine med benævnelsen »Reserva«, »Gran Reserva« og »Paraje Calificado«.

Afsnit 8.b.vii i specifikationen er blevet ændret. Denne ændring har ført til en ændring af punkt 9 i enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

Der er foretaget en tydeligere skelnen mellem de enkelte produkttyper og -sortimenter i forhold til den skelnen, der fremgår af specifikationen for BOB Cava. Formålet er at gøre det nemmere for forbrugere at identificere de kvalitetskarakteristika, der definerer de enkelte typer og sortimenter. Dette forslag fastlægger nye regler for kvalitet og mærkning for hver produkttype for at gøre det lettere at identificere og skelne mellem de enkelte kategorier.

13. Indførelse af nye forseglinger

BESKRIVELSE

Det er blevet fastlagt, at begreberne »Guarda« eller »Guarda Superior« skal fremgå af forseglingerne sammen med oprindelsen eller den mindre geografiske enhed. Eftersom de mindre geografiske enheder samt begreberne »Guarda« eller »Guarda Superior« skal fremgå af etiketten, er brug af den tilsvarende forsegling obligatorisk.

Afsnit 8.b.viii i specifikationen er blevet ændret. Der er ikke foretaget ændringer af enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

Der skal fastlægges et nyt design til den nummererede kontrolforsegling for at gøre det lettere for forbrugere at skelne mellem de to segmenter »Guarda« og »Guarda Superior« samt, i givet fald, den mindre geografiske enhed. Formålet er at give forbrugere tydeligere information, først og fremmest med den garanti, der følger af forseglingen BOB Cava.

14. Indførelse af begrebet »Integreret producent«

BESKRIVELSE

Der er indført et nyt særligt begreb for at beskrive en kategori af vingårde, hvis produktionsmodel, der omfatter hele cyklussen, betyder, at hele presningen og vinfremstillingsprocessen finder sted internt på vingårdens egne faciliteter.

Bilag 8.b.ix om begrebet »integreret producent« er føjet til specifikationen. Denne ændring har ført til en ændring af punkt 9 i enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

Der er blevet oprettet en etiket, der er specifik for hver vingård. Den skal påsættes flasken og være en del af flaskens mærkning, hvilket giver forbrugere mulighed for at identificere de vingårde, som producerer al deres basisvin på egne faciliteter. Målet er, at forbrugere kan kende forskel ikke kun på produkttype, men også på type af vingård og dennes produktionsmodel, der inden for visse forbrugerkredse associeres med en mere traditionel produktionsmetode, og som er knyttet til et bestemt område, hvilket er aspekter, der kan forbindes med kvalitet. Dette yder desuden denne type producent beskyttelse og anerkendelse inden for oprindelsesbetegnelsen.

15. Præcisering vedrørende obligatoriske erklæringer

BESKRIVELSE

De interne regler for oprindelsesbetegnelsen er blevet tilføjet som begrundelse for kravet om, at registrerede erhvervsdrivende skal indsende erklæringer til tilsynsrådet.

Afsnit 8.b.xi i specifikationen er blevet ændret. Der er ikke foretaget ændringer af enhedsdokumentet.

Dette er en standardændring, da den ikke anses for at falde ind under en af de typer ændringer, der er omhandlet i artikel 14, stk. 1, i Kommissionens delegerede forordning (EU) 2019/33.

BEGRUNDELSE

For at styrke relationen mellem erhvervsdrivende og de interne regler for oprindelsesbetegnelsen og den absolutte forpligtelse til at overholde disse regler med henblik på at sikre bedre kontrol med det beskyttede produkt for så vidt angår produktion.

ENHEDSDOKUMENT

1. Produktets betegnelse

Cava

2. Type geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

5. Mousserende kvalitetsvin

4. Beskrivelse af vinen/vinene

Mousserende kvalitetsvin

Kortfattet tekstbeskrivelse

Cava — hvid eller rosé: Rene og lyse vine med kontinuerlig frigivelse af kuldioxid i form af små, perleformede bobler. Farven på hvid Cava spænder fra lysegul til strågul; farven på rosé Cava har skiftende intensitet med undtagelse af dem med violette farver. Cava har karakteristiske frugtagtige, let syrlige, friske og afbalancerede aromaer med et strejf af malt, der mærkes i næsen.

Cava »Gran Reserva« – hvid eller rosé: Afbalancerede vine med nuancer af moden frugt og ristede nødder, med komplekse og rene aromaer og antydning af den lange kontakt med bær.

Cava »Paraje Calificado« – hvid eller rosé: Komplekse aromaer med en perfekt blanding af nuancer af områdets egne mineraler samt ristede nødder. I munden mærkes en perfekt strukturel balance, cremet konsistens og syrlighed.

Den relevante EU-lovgivning finder anvendelse på analytiske parametre, for hvilke der ikke er fastsat grænser i enhedsdokumentet.

Generelle analytiske kendetegn

Maksimalt totalt alkoholindhold (i % vol.):

—

Minimalt faktisk alkoholindhold (i % vol.):

10,8

Minimalt totalt syreindhold:

5 g/l udtrykt i vinsyre

Maksimalt indhold af flygtig syre (i meq/l):

10,83

Maksimalt totalt svovldioxidindhold (i mg/l)

160

5. Vinfremstillingsmetoder

5.1. Væsentlige ønologiske fremgangsmåder

Væsentlig ønologisk fremgangsmåde

Basisvinen til Cava må kun fremstilles af den første saft, og der må maksimalt være et udbytte på 1 hl most/vin for hver 150 kg druer. Afhængigt af området skal der benyttes sunde druer med et naturligt alkoholindhold på mindst 8,5 % vol. eller 9 % vol. Basisvinen må kun fremstilles af saften og ikke nogen andre dele af druen. Til fremstilling af rosévine skal mindst 25 % af de anvendte druer være af røde druesorter.

Til fremstilling af Cava »Paraje Calificado«:

— er det maksimale udvindingsudbytte 0,6 hl for hver 100 kg druer

— er følgende forbudt: kunstig forøgelse af det naturlige alkoholindhold i mosterne og/eller basisvinen, tilsætning af syre og ændring af farven

— det minimale totale syreindhold i basisvinen lig med 5,5 g/l (5 g/l for andre Cava-vine)

— den maksimale pH-værdi for basisvinen lig med 3,3 (3,4 for andre Cava-vine).

Dyrkningspraksis

Jordstykker i et vindyrkningsareal anses for at producere druer, der er egnede til fremstilling af Cava, fra den godkendte sorts tredje vækstsæson. Beplantningstætheden skal være fra 1 500 til 3 500 stokke pr. hektar, og der skal anvendes traditionelle espalieringsmetoder af typen åben krone eller i flere plan.

Druer, der anvendes til fremstilling af vine, der er godkendt til at bære betegnelsen »Reserva«, »Gran Reserva« og »Paraje Calificado«, skal stamme fra vindyrkningsarealer, der er mindst ti år gamle og er certificeret som økologiske af den kompetente myndighed.

5.2. Maksimale udbytter

1. Cava 12 000 kg druer pr. hektar

2. 80 hl pr. hektar

3. Cava »Paraje Calificado« 8 000 kg druer pr. hektar

4. 48 hl pr. hektar

5. Cava »Reserva« og »Gran Reserva« 10 000 kg druer pr. hektar

6. 66,66 hl pr. hektar

6. Afgrænset geografisk område

Det geografiske område, hvor druerne må dyrkes, og hvor basisvinen og Cavaen må fremstilles, er beliggende inden for grænserne af følgende kommuner, der i teksten er opdelt efter provins:

— Álava: Laguardia, Moreda de Álava og Oyón

— Badajoz: Almendralejo

— Barcelona: Abrera, Alella, Artés, Avinyonet del Penedès, Begues, Cabrera d’Igualada, Cabrils, Canyelles, Castellet i la Gornal, Castellvi de la Marca, Castellvi de Rosanes, Cervelló, Corbera de Llobregat, Cubelles, El Masnou, Font-Rubí, Gelida, La Granada, La Llacuna, La Pobla de Claramunt, Les Cabanyes, Martorell, Martorelles, Masquefa, Mediona, Mongat, Odena, Olérdola, Olesa de Bonesvalls, Olivella, Pacs del Penedès, Piera, Els Hostelets de Pierola, El Pla del Penedès, Pontons, Premià de Mar, Puigdalber, Rubí, Sant Cugat Sesgarrigues, Sant Esteve Sesrovires, Sant fost de Campsentelles, Vilassar de Dalt, Sant Llorenç d’Hortons, Sant Martí Sarroca, Sant Pere de Ribes, Sant Pere de Riudevitlles, Sant Quintí de Mediona, Sant Sadurní d’Anoia, Santa Fe del Penedès, Santa Margarida i els Monjos, Santa Maria de Martorelles, Santa Maria de Miralles, Sitges, Subirats, Teià, Tiana, Torrelavit, Torrelles de Foix, Vallbona d’Anoia, Vallirana, Vilafranca del Penedès, Vilanova i la Geltrú og Vilobí del Penedès

— Girona: Blanes, Capmany, Masarac, Mollet de Perelada og Perelada La Rioja: Alesanco, Azofra, Briones, Casalarreina, Cihuri, Cordovín, Cuzcurrita de Rio Tirón, Fonzaleche, Grávalos, Haro, Hormilla, Hormilleja, Nájera, Sajazarra, San Asensio, Tirgo, Uruñuela og Villalba de Rioja

— Lleida: Lleida, Fulleda, Guimerà, L’Albi, L’Espluga Calva, Maldà, Sant Martí de Riucorb, Tarrés, Verdú, El Vilosell og Vinaixa

— Navarra: Mendavia og Viana

— Tarragona: Aiguamurcia, Albinyana, Alió, Banyeres del Penedès, Barberà de la Conca, Bellvei, Blancafort, Bonastre, Bràfim, Cabra del Camp, Calafell, Creixell, Cunit, El Catllar, El Pla de Santa Maria, El Vendrell, Els Garidells, Figuerola del Camp, Els Pallaresos, La Bisbal del Penedès, La Nou de Gaià, L’Arboç, La Riera de Gaià, La Secuita, L’Espluga de Francolí, Llorenç del Penedès, Masllorenç, Montblanc, Montferri, El Montmell, Nulles, Perafort, Pira, Puigpelat, Renau, Rocafort de Queralt, Roda de Berà, Rodonyà, Salomó, Sant Jaume dels Domenys, Santa Oliva, Sarral, Solivella, Vallmoll, Valls, Vespella, Vilabella, Vila-rodona, Vilaseca de Solcina, Vilaberd og Vimbodí

— Valencia: Requena

— Zaragoza: Ainzón og Cariñena.

Der er blevet oprettet tre zoner for hele dette område (»COMTATS DE BARCELONA«, »VALLE DEL EBRO« og »VIÑEDOS DE ALMENDRALEJO«). De to første er opdelt i underzoner, og »parajes calificados« kan også afgrænses. De er alle mindre geografiske enheder.

7. Primær druesort/primære druesorter

CHARDONNAY

RØD GRENACHE

MACABEO - VIURA

PARELLADA

PINOT NOIR

TREPAT

XARELLO

8. Beskrivelse af tilknytningen/tilknytningerne

a) Naturlige og menneskelige faktorer

NATURLIGE FAKTORER: Jorden er primært kalkholdig, ikke særlig sandet og relativt lerholdig. Jorden har typisk et lavt indhold af organiske materialer og er ikke særlig frugtbar.

Området er generelt kendetegnet ved et typisk middelhavsmiljø: en meget lang sommersæson med mange solskinstimer og høje temperaturer fra forår til sommer og med store temperaturforskelle, der betyder, at druerne, herunder sorter med længere cyklusser, modner godt. Derudover er regnmængden lav og ikke jævnt fordelt over årstiderne. Der falder således meget lidt regn i løbet af perioden med plantevækst, og den relative fugtighed er meget lav. Dette resulterer i udtalt vandmangel, navnlig i modningsfasen. Middelhavsklimaet i området spænder fra et mildere klima ved kysten, der skyldes beliggenheden tæt på havet, og det strengere fastlandsklima i områderne længere væk fra kysten, hvor det er koldt om vinteren og varmere om sommeren. Der falder i gennemsnit 500 mm regn om året, hvoraf den største mængde falder om efteråret og foråret. Der er meget lys, i gennemsnit 2 500 solskinstimer, hvilket er tilstrækkeligt til en optimal modning af druerne.

MENNESKELIGE FAKTORER: I anden halvdel af det 19. århundrede begyndte mange vinproducerende familier at fremstille mousserende vine i landdistrikterne af Barcelona-provinsen ved hjælp af den på daværende tidspunkt benævnte champagnemetode, hvor den anden fermentering, hvor boblerne produceres, finder sted på flaske. I 1872 blev de første flasker Cava fremstillet i kommunen Sant Sadurní d’Anoia. Efter tirage blev flaskerne med mousserende vin opbevaret i underjordiske huler med et tilstrækkeligt relativt fugtighedsniveau og en konstant omgivende temperatur på 13/15oC hele året, hvilket bidrog til at fjerne vibrationer, som skal undgås for at fremstille mousserende vine af god kvalitet. Dette er optimale betingelser for, at den anden fermentering og lagringen af mousserende vine foregår korrekt. Med tiden blev betegnelsen »cava«, der henviser til de steder, hvor flaskerne med mousserende vin blev lagret med henblik på aldring, til betegnelsen for selve vinen. De bedst kendte druesorter, der dyrkes, er: Macabeo, Xarel•lo og Parellada, der udgør 85 % af dem, der anvendes til at fremstille Cava. Disse tre sorter er altid til stede i forskelligt forhold i de basisvine, der fremstilles i det afgrænsede geografiske område. Den lave tæthed af vinstokke, mellem 1 500 og 3 500 stokke pr. hektar, bidrager til at højne kvaliteten af basisvinen. Derudover giver den begrænsede mængde regn og espalieringsmetoderne af typen åben krone eller i flere plan mulighed for et moderat antal klaser, hvilket begrænser det maksimale udbytte pr. hektar til 12 000 kg. Endvidere må basisvinen kun fremstilles af den første saft, med maksimalt 100 l most for hver 150 kg druer, med forskudt modning, der bl.a. omfatter særskilt høst af de enkelte sorter, med et potentielt alkoholindhold for basisvinen på mellem 9,5 og 11,5 % vol., et totalt syreindhold på > 5 g/l og analytiske indikatorer, der sikrer en sund afgrøde. Derudover skal forholdet mellem æblesyre og vinsyre være cirka en-til-en, produktionsbetingelser, der giver mulighed for en langsom anden fermentering og samspillet mellem vinen og gæren (selvopløsning), hvilket giver disse vine delikate aromaer og enestående organoleptiske kvaliteter.

b) Detaljerede oplysninger om produktets kvalitet og egenskaber

Når fremstillingsprocessen er færdig med den anden fermentering og aldring på flaske med kontakt til bær, har BOB Cava-vine et alkoholindhold på mellem 10,8 og 12,8 % vol. Cava er karakteriseret ved lave pH-værdier, mellem 2,8 og 3,4, hvilket betyder, at vinene ældes korrekt med tiden og med lavere risiko for ødelæggende oxidering. Det er vine med et lavt indhold af gluconsyre, hvilket er en indikation af, at der er benyttet sunde druer.

c) Sammenhængen mellem det geografiske område og produktets egenskaber

Jordtyperne kombineret med klimaet sidst på sommeren og i efteråret, som er relativt mildt og tørt, giver druerne mulighed for at udvikle sig korrekt, navnlig i faserne op til høsten, og dette betyder, at de forskellige sorter modner på forskellige tidspunkter, hvilket giver gode basisvine til fremstilling af en sund Cava med moderat alkoholindhold, højt syreindhold og lave pH-værdier. Produktets fyldige tertiære aromaer og passende frigivelse af bobler afhænger fuldstændig af fremstillingsprocessen fra tirage til degorgering på de specielt udstyrede vingårde, hvor den anden fermentering og aldringen af vinen kan udvikle sig langsomt.

9. Andre vigtige betingelser (emballering, mærkning og andre krav)

Retsgrundlag:

National lovgivning

Type yderligere betingelse:

Undtagelse vedrørende produktion i det afgrænsede geografiske område

Beskrivelse af betingelsen:

Cava må fremstilles på fem vingårde beliggende uden for det afgrænsede geografiske område, fordi der på disse gårde blev fremstillet basisvin og/eller »Cava«, før bekendtgørelsen af 27. februar 1986 trådte i kraft, og de blev derfor godkendt ved ministeriel bekendtgørelse af 14. november 1991 og 9. januar 1992.

Retsgrundlag:

National lovgivning

Type yderligere betingelse:

Supplerende bestemmelser vedrørende mærkning

Beskrivelse af betingelsen:

Betegnelsen CAVA og aftapningsstedets nummer skal fremgå af korken.

Det er obligatorisk at benytte et varemærke, der er registreret hos det spanske register over intellektuelle ejendomsrettigheder eller Kontoret for Harmonisering i det Indre Marked.

Kun Cava »Gran Reserva« og Cava »Paraje Calificado« må benytte begreberne »Brut Nature«, »Extra Brut« og »Brut«.

For Cava »Reserva«, »Gran Reserva« og »Paraje Calificado« er det obligatorisk at anføre høståret.

Betegnelsen »Guarda« er indført for Cava-vine, der ikke er »Reserva«, »Gran Reserva« eller »Paraje Calificado«.

Betegnelsen »Guarda Superior« er indført for Cava »Reserva«, »Gran Reserva« og »Paraje Calificado«.

Begrebet »integreret producent« er kun bestemt for vingårde, der som producent af både basisvin og Cava, presser og fremstiller al den basisvin, der anvendes i deres Cava, og producerer alle deres Cava-vine på de samme faciliteter (vingård), og som ikke køber flasker i vandret (»en rima«) eller omvendt (»en punta«) position fra andre producenter.

Det er obligatorisk at benytte særlige kontrolmærker.

Betegnelsen »Paraje Calificado« må ikke være mere end 4 mm høj, må ikke være større end mærket, og den skal vises sammen med navnet på det pågældende område.

Link til produktspecifikationen

https://www.mapa.gob.es/es/alimentacion/temas/calidad-diferenciada/dop-igp/htm/documentos_dop_cava.aspx

(1) EFT L 9 af 11.1.2019, s. 2.